ഹര്ത്താലായതിനാല് നാളെ സര്വീസ് ഇല്ലെന്ന് കെ എസ് ആര് ടി സി, ഡ്യൂട്ടിക്ക് ഹാജരാവുമെന്ന് ബി എം എസ് തിരുവനന്തപുരം: ചില തൊഴിലാളി സംഘടനകള് ഹര്ത്താലിന് ആഹ്വാനം ചെയ്തിരിക്കുന്ന സാഹചര്യത്തില് നാളെ രാവിലെ ആറുമണിമുതല് വൈകിട്ട് ആറുവരെ കെ എസ് ആര് ടി സി സര്വീസുകള് നടത്തില്ലെന്ന് സി എം ഡി ബിജു പ്രഭാകര് അറിയിച്ചു. യാത്രക്കാരുടെ ബാഹുല്യം ഉണ്ടാകുവാന് സാദ്ധ്യതയില്ലാത്തതിനാലും ജീവനക്കാരുടെ അഭാവം ഉണ്ടാകുവാന് സാദ്ധ്യതയുള്ളതിനാലും നാളെ സാധാരണ ഗതിയില് സര്വീസുകള് ഉണ്ടായിരിക്കുന്നതല്ലെന്നാണ് അറിയിപ്പില് പറയുന്നത്. അവശ്യ സര്വീസുകള് വേണ്ടി വന്നാല് അതത് യൂണിറ്റിന്റെ പരിധിയില് വരുന്ന ആശുപത്രികള്, റെയില്വേ സ്റ്റേഷനുകള്, എയര്പോര്ട്ടുകള് എന്നിവ കേന്ദ്രീകരിച്ച് പ്രധാന റൂട്ടില് പരിമിതമായി ലോക്കല് സര്വീസുകള് പൊലീസ് അകമ്ബടിയോടെ അയയ്ക്കുമെന്നും അറിയിപ്പില് വ്യക്തമാക്കുന്നു. എന്നാല് വൈകിട്ട് ആറുമണിക്കുശേഷം ദീര്ഘദൂര സര്വീസുകള് അടക്കം എല്ലാ സ്റ്റേ സര്വീസുകളും ആരംഭിക്കും. അതേസമയം, തങ്ങള് പണിമുടക്കില് പങ്കെടുക്കില്ലെന്നും നാളെ ഡ്യൂട്ടിക്ക് ഹാജരാകുമെന്നുമാണ് കെ എസ് ആര് ടി സിയിലെ പ്രധാന യൂണിയനുകളില് ഒന്നായ ബി എം എസ് പറയുന്നത്. എം ഡിതന്നെ പണിമുടക്കിന് അനുകൂലമായി ഉത്തരവ് ഇറക്കിയത് ശരിയായ നടപടിയല്ലെന്നാണ് പലരും ചൂണ്ടിക്കാണിക്കുന്നത്.